**Ministru kabineta noteikumu projekta "Grozījumi Ministru kabineta 2010. gada 5. maija noteikumos Nr. 413 "Noteikumi par gada publiskajiem pārskatiem"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. 2020.gada 28.maijā Valsts sekretāru sanāksmē tika izsludināts Ministru kabineta instrukcijas projekts "Kārtība, kādā izstrādā un aktualizē institūcijas darbības stratēģiju un novērtē tās ieviešanu" (VSS-430, prot.Nr.22 §21), kurš paredz izmaiņas gada publiskajā pārskatā iekļaujamā informācijā par stratēģijas novērtēšanu.
2. Valsts kancelejas iniciatīva
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020.gada 28.maijā Valsts sekretāru sanāksmē tika izsludināts Ministru kabineta instrukcijas projekts "Kārtība, kādā izstrādā un aktualizē institūcijas darbības stratēģiju un novērtē tās ieviešanu" (VSS-430, prot.Nr.22 §21; turpmāk – instrukcijas projekts). Instrukcijas projekta mērķis ir valsts iestāžu stratēģiskās plānošanas sistēmas pilnveide. Instrukcijas projekts paredz noteikt, ka stratēģijas ieviešanu novērtē stratēģijas darbības perioda pēdējā gadā. Saskaņā ar instrukcijas projektu informāciju par novērtēšanas rezultātiem sniegs gada publiskajā pārskatā pēc stratēģijas darbības perioda beigām. Informāciju par stratēģijas īstenošanas gaitu sniegs gada publiskajā pārskatā ikgadēji. Lai saskaņotu instrukcijas projektu ar Ministru kabineta 2010.gada 5.maija noteikumiem Nr.413 "Noteikumi par gada publiskajiem pārskatiem" (turpmāk – noteikumi), nepieciešams veikt precizējumus noteikumos:* 1. Noteikumu 6.3. apakšpunkts nosaka, ka gada publiskajā pārskatā norāda darbības stratēģijās plānotās budžeta programmu un apakšprogrammu ietvaros finansētās galvenās aktivitātes un to mērķi, plānotie darbības rezultāti, kā arī rezultātu izpildes analīze un valsts budžeta līdzekļu izlietojuma efektivitātes izvērtējums. Instrukcijas projekts paredz izmaiņas attiecībā uz stratēģijas saturu, tādējādi nepieciešams precizēt arī informāciju, kura institūcijām būtu jānorāda par stratēģijas izpildes gaitu ikgadēji (noteikumu projekta 1.1.punkts).
	2. Noteikumu 6.9. apakšpunkts nosaka, ka gada publiskajā pārskatā iekļauj novērtējumu par stratēģijas ieviešanu. Šajā apakšpunktā tiek detalizēti skaidrots, kāda informācija jāietver novērtējumā. Ņemot vērā, ka stratēģiju nevar novērtēt ar gada publisko pārskatu un to, ka instrukcijas projekts paredz izmaiņas attiecībā uz stratēģijas saturu, gada publiskajā pārskatā pēc stratēģijas darbības perioda beigām tiks ievietota informācija par stratēģijas novērtēšanas rezultātiem. Tiek paredzēts, ka novērtējumā iekļauj analīzi par institūcijas sniegumu attiecīgajā stratēģijas darbības periodā, t.sk. skaidrojumu par izvirzīto mērķu sasniegšanas pakāpi, kā arī ieteikumus nākamā stratēģijas darbības perioda mērķiem un sasniedzamajiem rezultātiem. Šī informācija neizslēdz iespēju iekļaut novērtējumā jebkuru citu informāciju, kuru institūcija uzskata par būtisku (noteikumu projekta 1.2.punkts).
	3. Noteikumu 11. punkts paredz, ka stratēģijā plānoto politikas rezultātu izpildi un stratēģijas ieviešanu kopumā novērtē ne retāk kā reizi četros gados pēc kārtējā stratēģijas plānošanas laikposma beigām. Ņemot vērā, ka norma attiecībā uz stratēģijas novērtēšanas periodu un laiku, kurā veic novērtēšanu, ir ietverta gan spēkā esošajā regulējumā, gan instrukcijas projektā, nav nepieciešamības dublēt tās noteikumos, un noteikumu 11.punkts jāsvītro (noteikumu projekta 1.3.punkts).
	4. Instrukcijas projekta pārejas noteikums paredz, ka institūcijas, kurām ir spēkā esošas stratēģijas atbilstoši Ministru kabineta 2015. gada 28. aprīļa instrukcijai Nr. 3 "Kārtība, kādā izstrādā un aktualizē institūcijas darbības stratēģiju un novērtē tās ieviešanu", izmanto instrukciju, izstrādājot stratēģiju nākamajam darbības periodam. Institūcijas, kurām nav spēkā esošas stratēģijas, izstrādā stratēģiju atbilstoši instrukcijai ne vēlāk kā līdz 2021. gada 31. decembrim. Ievērojot, ka stratēģijas novērtēšanu veic stratēģijas darbības perioda (kurš nav īsāks par 4 gadiem) pēdējā gadā un informācija par stratēģijas īstenošanas gaitu būtu jānorāda, sākot ar 2023. gadā sniegto publisko pārskatu par 2022. gadu, savukārt informāciju par stratēģijas novērtēšanas rezultātiem būtu jāsniedz, sākot ar 2026. gadu, tiek paredzēti pārejas noteikumi.
 |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja, Finanšu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministrijas un citas centrālās valsts iestādes, visas to padotībā esošās budžeta finansētās institūcijas, budžeta nefinansētas iestādes un pašvaldības |
| 2. | Tiesiskā regulējuma ietekme uz tautsaimniecību un administratīvo slogu | Kopumā nav paredzama ietekme uz administratīvo slogu. Ikgadēja informācija par stratēģijas īstenošanas gaitu, kā arī stratēģijas novērtēšana ir jāveic arī saskaņā ar spēkā esošo regulējumu.  |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 2020.gada 28.maijā Valsts sekretāru sanāksmē tika izsludināts instrukcijas projekts, kurš paredz izmaiņas attiecībā uz stratēģijas saturu, tvērumu, darbības periodu, novērtēšanu un novērtējuma sagatavošanas brīdi. Ņemot vērā projektu savstarpējo sasaisti, instrukcijas projektu un noteikumu projektu plānots iesniegt izskatīšanai Ministru kabinetā vienlaicīgi. |
| 2. | Atbildīgā institūcija | Valsts kanceleja |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrijas un citas centrālās valsts iestādes, visas to padotībā esošās budžeta finansētās institūcijas, budžeta nefinansētas iestādes un pašvaldības |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildu cilvēkresursi nav nepieciešami.Projekta izpilde notiks esošo funkciju ietvaros. |
| 3. | Cita informācija | Nav |

Iesniedzējs:

Ministru prezidents A. K. Kariņš

Vizē:

Valsts kancelejas direktors J. Citskovskis

Kosjaka 67082959

Aleksandra.Kosjaka@mk.gov.lv